За целите на контрола, Изпълнителна агенция по лозата и виното (ИАЛВ) поддържа лозарски регистър, в който се вписват гроздопроизводителите, лозарските стопанства, винопроизводителите и оцетопрозиводителите с техните производствени обекти. Досиетата на гроздопроизводителите и производствените досиета на вино и оцетопроизводителите са част от лозараския регистър.

Към настоящия момент вписването в регистъра се извършва по реда на действащия Закон за виното и спиртните напитки и е АБСОЛЮТНО БЕЗПЛАТНО. За да бъдат вписани, производителите подават лично или чрез упълномощено лице в съответното териториално звено на ИАЛВ по местонахождение на имотите/производствения обект заявление по образец, публикувано на страницата на ИАЛВ и прилагат посочените в него документи. При изрядност на документите се издава удостоверение за регистрация с уникален идентификационен номер (УИН).

Лозарският регистър е публичен и достъпен на интернет страницата на ИАЛВ в меню „Лозарски регистър“. Вписването е еднократно, не може да се извърши дистанционно – по телефон или по електронна поща и към настоящия момент НЕ СЕ ЗАПЛАЩА ТАКСА за вписване и актуализация на данни в регистъра.

Лозарският регистър се администрира единствено от ИАЛВ и във връзка с поддръжката му Агенцията няма практика да контактува с производителите неофициално – чрез телефонни разговори.

При съмнения, относно легитимността на лица, представящи се за представители на известна институция в лозаро-винарския сектор, е препоръчително да се осъществи контакт с ИАЛВ, в качеството й на единствен контролен орган в сектора, за да бъде проверена предоставената Ви информация.